
[bookmark: TextBodyBegin]Az Európai Parlament,
–	tekintettel eljárási szabályzata 150. cikkének (5) bekezdésére és 136. cikkének (4) bekezdésére,
A.	mivel a 2022. évi katonai puccs óta Burkina Fasóban a politikai, emberi jogi és biztonsági helyzet, valamint a polgári és demokratikus tér jelentősen romlott;
B.	mivel a Burkina Fasó-i kormány megfélemlített, jogellenesen behívott, erőszakkal eltüntetett és önkényesen fogva tartott újságírókat, ellenzékieket, civil társadalmi tagokat és bírákat; mivel a fulani közösségeket etnikai tisztogatásnak vetették alá; mivel a média elleni támadások a televíziós csatornák, rádióállomások és újságok, köztük legutóbb a TV5Monde felfüggesztéséhez vezettek;
C.	mivel a Burkina Fasó-i kormány feloszlatta az összes politikai pártot és 118 civil társadalmi szervezetet, felfüggesztett több száz egyesületet, köztük a Burkina Fasó-i Diákszövetséget, tovább szűkítette a civil társadalmi teret, és arra kötelezte a civil társadalmi szervezeteket, hogy számláikat zárják be, és azokat egy állami ellenőrzés alatt álló bankba helyezzék át; mivel az egyesülési szabadságról szóló 011-2025/ALT sz. törvény korlátozó követelményeket támaszt a civil társadalmi szervezetekkel szemben; mivel az új személy- és családjogi törvény bűncselekménnyé nyilvánítja az azonos neműek közötti kapcsolatok „előmozdítását”; mivel egy törvénytervezet egyes bűncselekmények esetében visszaállítaná a halálbüntetést;
D.	mivel a biztonsági helyzet továbbra is aggasztó az erőszakos terrortámadások közepette, mivel emberek milliói kényszerültek lakóhelyük elhagyására és függnek a humanitárius segítségnyújtástól; mivel az európai partnerek jelentős emberi áldozatok árán jelentős mértékben támogatták a Száhel-övezetben a terrorizmus elleni küzdelemre irányuló erőfeszítéseket;
1.	határozottan elítéli a civil társadalmi szervezetek feloszlatását és felfüggesztését; sürgeti a Burkina Fasó-i hatóságokat, hogy haladéktalanul vonják vissza ezeket az intézkedéseket, és tartsák fenn az egyesülés, a gyülekezés és a véleménynyilvánítás szabadságát, többek között a 011–2025/ALT sz. törvény és más kapcsolódó intézkedések módosítása révén;
2.	felszólít a civil társadalmi szereplők, újságírók, emberi jogi jogvédők, humanitárius dolgozók és politikai ellenfelek megfélemlítésének, jogellenes besorozásának, zaklatásának, önkényes fogva tartásának és erőszakos eltüntetésének azonnali beszüntetésére; felszólít minden bűncselekményre és emberi jogi jogsértésre vonatkozó állítás független kivizsgálására;
3.	felhívja a Burkina Fasó-i hatóságokat, hogy tartsák tiszteletben a sajtószabadságot, szüntessék meg a médiára vonatkozó korlátozásokat, és tegyék lehetővé az újságírók számára, hogy szabadon és biztonságban végezhessék munkájukat;
4.	felhívja a Burkina Fasó-i hatóságokat, hogy állítsák vissza a diákszervezetek és a politikai pártok szervezkedési jogait, és mutassanak be egy hiteles ütemtervet a szabad és átlátható választások, valamint a polgári kormányzás megvalósítása érdekében;
5.	felhívja a Burkina Fasó-i hatóságokat, hogy tartózkodjanak a halálbüntetés visszaállításától, vonják vissza a Nemzetközi Büntetőbíróságból való kilépésre vonatkozó döntésüket, és dekriminalizálják az emberi jogok, az egyenlőség és a bármilyen alapon történő megkülönböztetésmentesség érvényesítésére irányuló civil társadalmi erőfeszítéseket;
6.	megerősíti, hogy a terrorizmus elleni erőfeszítéseket a nemzetközi emberi jogok és a humanitárius jog teljes körű tiszteletben tartása mellett kell végrehajtani; megjegyzi, hogy az európai erők kiutasítása, a biztonsági partnerségek felszámolása, valamint az Oroszországgal való partnerség kialakítására irányuló törekvés nem eredményezett semmilyen biztonsági előnyt; aggodalmát fejezi ki Oroszország biztonsági és politikai ügyekben gyakorolt növekvő befolyása miatt, amely hozzájárul az emberi jogi jogsértésekhez és az autoriter irányba való elmozduláshoz; felhívja az EU-t, hogy működjön együtt az afrikai partnerekkel a biztonsági és kormányzási kihívások kezelése, valamint a civil társadalom és a humanitárius szereplők támogatásának megerősítése érdekében;
7.	utasítja elnökét, hogy továbbítsa ezt az állásfoglalást a Tanácsnak, a Bizottságnak, az alelnöknek/főképviselőnek, a tagállamoknak, a Burkina Fasó-i hatóságoknak, az Afrikai Uniónak és az ENSZ-nek.

